## Rješenje kojim se društvu Cassa di risparmio della Repubblica di San Marino S.p.A., San Marino, odobrava objavljivanje ponude za preuzimanje javnog dioničkog društva Banka kovanica d.d., Varaždin

### NN 91/2007 (3.9.2007.), Rješenje kojim se društvu Cassa di risparmio della Repubblica di San Marino S.p.A., San Marino, odobrava objavljivanje ponude za preuzimanje javnog dioničkog društva Banka kovanica d.d., Varaždin

# HRVATSKA AGENCIJA ZA NADZOR FINANCIJSKIH USLUGA

**2784**

Sukladno odredbama članka 15. točka 4. alineja 1. i članka 8. stavak 1. Zakona o
Hrvatskoj agenciji za nadzor financijskih usluga (»Narodne novine« broj 140/05)
te članka 13. stavak 2. Zakona o preuzimanju dioničkih društava (»Narodne
novine« broj 84/02, 87/02 i 120/02), Uprava Hrvatske agencije za nadzor
financijskih usluga, na temelju Zahtjeva društva Cassa di risparmio della
Repubblica di San Marino S.p.A., San Marino, Piazzetta del Titano 2, za
odobrenje objavljivanja ponude za preuzimanje javnog dioničkog društva Banka
kovanica d.d., Varaždin, Petra Preradovića 29, na sjed­nici održanoj 23.
kolovoza 2007. godine, donijela je

## RJEŠENJE

1. Društvu Cassa di risparmio della Repubblica di San Marino S.p.A., San Marino,
Piazzetta del Titano 2, odobrava se objavljivanje ponude za preuzimanje javnog
dioničkog društva Banka kovanica d.d., Varaždin, Petra Preradovića 29.
2. Ovo Rješenje objavit će se u »Narodnim novinama«.

```
Obrazloženje
```

I. Društvo Cassa di risparmio della Repubblica di San Marino S.p.A., San Marino,
Piazzetta del Titano 2 (dalje u tekstu: Ponuditelj), podnijelo je Hrvatskoj
agenciji za nadzor financijskih usluga (dalje u tekstu: Agencija), 14. lipnja
2007. godine, na temelju odredbe članka 13. stavak 1. Zakona o preuzimanju
dioničkih društava (dalje u tekstu: Zakon), Zahtjev za odobrenje objavljivanja
ponude za preuzimanje trgovačkog društva Banka kovanica d.d., Varaždin, Petra
Preradovića 29 (dalje u tekstu: Izdavatelj) i dokumentaciju u privitku, a 13.
kolovoza 2007. godine, zadnju dopunu toga zahtjeva.
II. Izdavatelj je javno dioničko društvo, sukladno odredbama članka 114. stavak
1. točka 2. Zakona o tržištu vrijednosnih papira (»Narodne novine« broj 84/02 i
138/06) i članka 14. Pravilnika o sadržaju i obliku financijskih i poslovnih
izvješća javnih dioničkih društava (»Narodne novine« broj 118/03).
Uvidom u podatke sudskog registra na Internetu utvrđeno je da temeljni kapital
Izdavatelja iznosi 68.042.000,00 kuna.
Uvidom u podatke Središnje depozitarne agencije d.d., Zagreb, utvrđeno je da je
Izdavatelj na zadnji dan u mjesecu siječnju, veljači i ožujku 2007. godine, imao
više od 100 dioničara.
III. Obveza objavljivanja ponude za preuzimanje, sukladno odredbi članka 4.
stavak 1. Zakona, nastala je za Ponuditelja 14. svibnja 2007. godine, stjecanjem
526.322 dionice, odnosno 77,35% učešća u temeljnom kapitalu Izdavatelja, što
daje 77,43% od ukupnog broja glasova koje daju dionice Izdavatelja s pravom
glasa, koje dionice su stečene na temelju Ugovora o kupoprodaji dionica,
sklopljenog 14. svibnja 2007. godine, između Ponuditelja, kao kupca i Josipa
Samaržije iz Ivanca, akademika Ladislava Šabana 7a, kao prodavatelja, a nakon
kojeg stjecanja Ponuditelj raspolaže s 526.322 dionice, odnosno 77,35% učešća u
temeljnom kapitalu Izdavatelja, što daje 77,43% od ukupnog broja glasova koje
daju dionice Izdavatelja s pravom glasa.
IV. Ponuditelj i Josip Samaržija iz Ivanca, ak. Ladislava Šabana 7a, sklopili su
14. lipnja 2007. godine, pozivom na odredbu članka 8. stavak 1. točka a) Zakona,
Ugovor o zajedničkom djelovanju u svezi objavljivanja ponude za preuzimanje
Izdavatelja.
U provedenom postupku, utvrđeno je da sklapanjem navedenog Ugovora nije
uspostavljen odnos zajedničkog djelovanja između Ponuditelja i Josipa Samaržije
iz Ivanca, ak. Ladislava Šabana 7a, u smislu odredbe članka 8. stavak 1. točka
a) Zakona. Stoga je Ponuditelj, pismenom Agencije od 26. srpnja 2007. godine,
pozvan ispraviti tekst ponude za preuzimanje na način da se Josip Samaržija iz
Ivanca, ak. Ladislava Šabana 7a, ne navodi kao osoba koja djeluje zajednički s
Ponuditeljem. Ponuditelj je ispravljeni tekst ponude za preuzimanje dostavo
Agenciji 3. kolovoza 2007. godine.
V. Cijena po kojoj Ponuditelj nudi otkup dionica u ponudi za preuzimanje iznosi
400,00 kuna po dionici. Prema podacima dostupnima Agenciji i dokumentaciji
priloženoj uz Zahtjev za odobrenje objavljivanja ponude za preuzimanje, najviša
cijena po kojoj je Ponuditelj stjecao dionice Izdavatelja s pravom glasa u
razdoblju od jedne godine prije dana objavljivanja ponude za preuzimanje iznosi
400,00 kuna po dionici. Prema podacima Zagrebačke burze d.d., Zagreb,
dostavljenim na zahtjev Agencije (u predmetu: klasa: 451-04/07-13/90), na
Zagrebačkoj i Varaždinskoj burzi u zadnja tri mjeseca prije nastanka obveze
objavljivanja ponude za preuzimanje ostvarena je cijena niža od ponuđene, te je
utvrđeno da je cijena izražena u ponudi za preuzimanje u iznosu od 400,00 kuna
po dionici, utvrđena u skladu s odredbama članka 15. stavci 3. – 6. Zakona.
VI. Ponuditelj raspolaže s 526.322 redovnih dionica Izdavatelja, a temeljni
kapital Izdavatelja podijeljen je na 680.420 redovnih dionica, nominalnog iznosa
100,00 kuna svaka. Novčana sredstva potrebno je osigurati sukladno odredbi
članka 9. stavak 1. Zakona, za plaćanje preostalih 153.445 dionica Izdavatelja s
pravom glasa, u iznosu od najmanje 61.378.000,00 kuna. Uvidom u Garanciju br.
0704003650 koju je 5. lipnja 2007. godine u korist svih dioničara Izdavatelja
izdala Zagrebačka banka d.d., Sektor velikih sustava i financijskih institucija,
Zagreb, Savska 60, s rokom važenja od 80 dana od dana zadnje objave ponude za
preuzimanje, utvrđeno je da je Ponuditelj osigurao sredstva u iznosu od
61.639.200,00 kuna.
VII. Nadalje, utvrđeno je da su Zahtjevu za odobrenje objavljivanja ponude za
preuzimanje, priložene potvrde o plaćenoj administrativnoj pristojbi i naknadi,
sukladno odredbi članka 4. stavak 1. točka 1. Pravilnika o vrsti i visini
naknada i administrativnih pristojbi Hrvatske agencije za nadzor financijskih
usluga (»Narodne novine« broj 45/06 i 11/07).
VIII. Budući da je Ponuditelj dostavio tekst ponude za preuzimanje sastavljen
sukladno odredbi članka 12. stavka 1. Zakona, te dokumentaciju propisanu
odredbom stavka 2. istoga članka Zakona, odlučeno je kao u točki 1. izreke.
IX. Na temelju odredbe članka 8. stavak 3. Zakona o Hrvatskoj agenciji za nadzor
financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor
podnošenjem tužbe Upravnom sudu Republike Hrvatske u roku od 30 dana od dana
primitka ovog rješenja.

Klasa: UP/I-451-04/07-10/10
Urbroj: 326-111/07-13
Zagreb, 23. kolovoza 2007.

Predsjednik Uprave
**Ante Samodol**, v. r.

Rješenje, NN 91/2007-2784
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)